section_heading: Bugarska
paragraph_text: Prvog ožujka pazilo se da se ne dotakne crni kotao na lancu iznad ognjišta, da ne bi nevrijeme ili neka nepogoda uništila polja. Ostao je i običaj da se ispeku mali hljepčići koji bi se premazali medom i podijelili svim domaćinima uokolo, kako bi ih i oni također čuvali od bolesti. U Razgradskom području, domaćice u svitanje na stablo stavljaju crvenu tkaninu, ne bi li razveselile Babu Martu. U Trojanskom području žene prije svanuća okite crvenom vunom ulazna vrata, stabla voćaka, posuđe s mliječnim proizvodima, rogove stoke itd. A u Haskovu, baka koja rano, prije svitanja pravi martenice svojim unucima, oblači se sva u crveno. Otud i dolazi narodno vjerovanje da Baba Marta prvoga ožujka obilazi ljude i usjeve obučena u crvenu haljinu, s crvenom maramom na glavi i u crvenim čarapama. Martenica se stavlja na lijevu stranu kaputa, pulovera, haljine, blizu srca, i tu ostaje sve do prvog susreta s lastavicom ili rodom, vjesnicima ponovnog buđenja prirode. Tada ih se skida i stavlja na rascvjetalo ili ozelenjelo drvo.<ref>Baba Marta, bugari-u-hrvatskoj.com, 28. veljače 2018.; Pristupljeno 31. srpnja 2018